A **Nemzeti Énekkar** ez év júniusában folytatja határon túli sorozatát, melyet még 2013-ban kezdett el. Énekeseink Arad, Beregszász, Dunaszerdahely, Kolozsvár, Nagykároly, Nagyszentmiklós, Szabadka, Szatmárnémeti, Tordaszentlászló és Zilah után most Felvidékre utaznak, ahol június 7-én **Nádszeg**en, 12-én **Ógyallá**n lépnek fel azonos műsorral.

Mindkét templomi koncertünkhöz a környezethez méltó programot igyekeztünk összeállítani. A hangversenyeken elsősorban kortárs magyar zeneszerzők művei csendülnek fel, valamint néhány klasszikus egyházi jellegű kompozíciót is megszólaltatunk.

A művekről röviden:

**Liszt Ferenc** *Pater noster* című orgonás kórusműve a komponista egyik legjellemzőbb egyházi alkotása, maga a zeneszerző is nagyon szerette, ezért – pár évvel később – Krisztusról írt nagyszabású oratóriumába is beillesztette.

A romantika jellegzetes egyházi darabjai kötődnek **Felix Mendelssohn-Bartholdy** nevéhez. Ezen a koncerten két művét, a *Hör mein Bitten* (Halld meg kérésemet, Uram – 55. zsoltár) és a *Richte mich Gott* (Ítélj meg Uram – 43. zsoltár) kezdetű motettáját adjuk elő, az előbbiben a szoprán szólót az Énekkar művésze, **Széll Cecília** énekli.

**Kodály Zoltán** *Miserere* (50. zsoltár) című műve ifjúkori gyöngyszem, romantikus hatásokkal. A zeneszerző eredetileg háromtételesre tervezte alkotását, de végül csak az első tétel készült el. Azonban így is gyönyörű, teljes kompozíció született. Kétkórusossága és nehézségi foka miatt ritkán hallható a koncerttermek műsorán.

**Kovács Zoltán** Ave Maria – Kovács Zoltán a mai fiatalabb generáció jelentős alkotója, a mű több éve az Énekkar repertoárján szerepel.

**Tóth Péter** a *Bánat-erdő* c. kórusművét a Nemzeti Énekkarnak és karnagyának, **Somos Csabá**nak írta 2018-ban. Az ősbemutató tavaly szeptemberben volt a Pesti Vigadóban, most hangzik el a mű második és harmadik alkalommal. Tóth Péter az egyik "legtöbbet énekelt" mai kóruskomponista, ezen darabja magyar népi szövegekre íródott.

**Beischer-Matyó Tamás** *Čierny havran* című művét 2016-ban a KÓTA felkérésére alkotta meg a Bartók Évhez kapcsolódva. Már az ősbemutatót is **Kocsis-Holper Zoltán** vezényelte, és a darab azóta most hangzik el először. Szövege egy ismert szlovák népdal. Beischer-Matyó Tamás az Énekkar egyik kedvenc kortárs komponistája, több művét sikerrel adtuk elő.

**Orbán György** *Három genfi zsoltár*a visszatérő darab a repertoárunkon, többször megszólalt már a határon túli koncertjeinken. Ezúttal a 90. és 150. genfi zsoltár hangzik fel. A Nemzeti Énekkarnak és korábbi karnagyának, **Antal Mátyás**nak íródott zongorakíséretes zsoltárfeldolgozások, különleges hangzású, izgalmas darabok.

A koncert záró száma **Kodály Zoltán** *Jézus és a kufárok* című kórusműve, a zeneszerző egyik legnépszerűbb, monumentális alkotása. A hangversennyel egyben Kodály felvidéki kötődése iránt is tisztelgünk, aki gyermekkora legmeghatározóbb éveit töltötte itt.

A koncertet **Kocsis-Holper Zoltán**, a Nemzeti Énekkar másodkarnagya vezényli, zongorán/orgonán az Együttes állandó korrepetitora, **Bizják Dóra** működik közre.